***** ΚΑΝΟΝΙΣΜΟΣ (ΕΟΚ) αριθ. 911/84 ΤΗΣ ΕΠΙΤΡΟΠΗΣ της 3ης Απριλίου 1984 για την παρέκκλιση από τους κανόνες ποιότητας για τα πράσα για την περίοδο 1984/85 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 2004/83 (2), και ιδίως το άρθρο 2 παράγραφος 2 δεύτερο εδάφιο, Εκτιμώντας: ότι οι κανόνες ποιότητας για τα πράσα ορίζονται στο παράρτημα Ι του κανονισμού (ΕΟΚ) αριθ. 1292/81 (3)· ότι υπάρχει σημαντική παραγωγή «πρώιμων» πράσων σε ορισμένα κράτη μέλη· ότι στους κανόνες ποιότητας πρέπει να ληφθεί υπόψη η κατάσταση αυτή· ότι, εξάλλου, πρέπει να αποκτηθεί επαρκής πείρα πριν την οριστική τροποποίηση των κανόνων· ότι πρέπει σήμερα, για το λόγο αυτό, να προβλεφθεί προσωρινά, η παρέκκλιση από τους κανόνες ποιότητας για τα πράσα, χωρίς αυτό να βλάπτει την ποιότητα του προϊόντος· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Οπωροκηπευτικών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για την περίοδο εμπορίας 1984/85, κατά παρέκκλιση από τις διατάξεις του παραρτήματος Ι του κανονισμού (ΕΟΚ) αριθ. 1292/81: 1. Στο κεφάλαιο ΙΙ «Διατάξεις περί ποιότητας» παράγραφος Β « Κατάταξη»: - στο στοιχείο ι) «κατηγορία Ι» το ακόλουθο κείμενο προστίθεται στο τελευταίο εδάφιο: «Εντούτοις για τα πρώιμα πράσα (1), το λευκό μέρος πρέπει να αποτελεί τουλάχιστον το ένα τέταρτο του συνολικού μήκους ή το ένα τρίτο του περιτυλιγμένου μέρους. (1) Πράσα άμεσης σποράς, που δεν έχουν μεταφυτευθεί ή συγκομισθεί την άνοιξη και την αρχή του καλοκαιριού.» - στο στοιχείο ιι) «κατηγορία ΙΙ» το τελευταίο εδάφιο αντικαθίσταται από το ακόλουθο κείμενο: «Για όλους του τύπους πράσων, το λευκό μέρος πρέπει να αποτελεί τουλάχιστον το ένα τέταρτο του συνολικού μήκους ή το ένα τρίτο του περιτυλιγμένου μέρους.» 2. Στο κεφάλαιο ΙΙΙ «Διατάξεις περί της ταξινομήσεως κατά μέγεθος» το δεύτερο εδάφιο αντικαθίσταται από το ακόλουθο κείμενο: «Η ελάχιστη διάμετρος καθορίζεται σε 8 χιλιοστά για τα πρώιμα πράσα και για τα άλλα πράσα σε 10 χιλιοστά.» 3. Στο κεφάλαιο VI «Διατάξεις περί σημάνσεως» παράγραφος Β « Φύση του προϊόντος» η πρόταση συμπληρώνεται ως εξής: «. . ., ή "πρώιμα πράσα" σ' όλες τις περιπτώσεις γι' αυτόν τον τύπο πράσων». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Απριλίου 1984.

[Source: multi_eurlex | Tokens: 2435]